***Эссе мына жинақта жариялану арқылы авторлық құқығы қорғалған :***

Ұстаздық ұстаным: педагогикалық эсселер топтамасы-.

Құрастырған: Тәжіғалиева А.С. Алматы, «Өлке» баспасы, 2013 жыл. 141- бет

**САҒЫНЫШ**

(Нарынның наркескені Нұралы ақын туралы ойлар)

 Әзірше шарқ ұрармын, шаттанармын,

 Жарқырап тұра бермей тоттанармын.

 Араңда біразырақ жүргеннен соң,

 Басына боз төбенің аттанармын,- деп өмірге асқан байсалдылықпен қараған сардар ақынның сырға толы жүрегінің тоқтағанына да міне, жылдан астам уақыт өтіпті.

 Жол түсіп, облыс орталығына қатынаған сайын күре жолдың бойындағы боз төбедегі шағын ғана төрт құлақты бейітке көз салмай, ақын есімін ішімнен қайталап, бет сипамай өткен емеспін. Әр өткен сайын ақынның жоғарыдағы шумақтары тілге оралып, жүрегім шым ете түседі. Ақындық деген киелі өнердің абыздыққа, абыздық - әулиелікке әкелетін тылсым күші бар- ау, тегінде! Әйтпесе, кез келгеннің аузына мына бір шумақтар оралар ма еді, мына бір ойлар мазасын алар ма еді...

 «Ұшар болсаң,-дейді өмір озып ұш»

 Озбақ түгіл, қалмаудың да өзі – күш.

 Болмайын деп болмайды емес әр адам,

 Жоқ болады жазмыштан озмыш...

Әй, қайдам?!

 Мені Нұралы ақынның өмірге ғашықтығының өзгешелігі, өмір айдынындағы күрескерлік келбеті, өрлігі тәнті етеді.

 Өмір дарқан, өмір жомарт дегенге,

 Берме бәрін, бермедің деп сөгем бе?

Табанымда ұлтарақтай жер болсын,

 Алақандай аспан болсын төбемде,-

 («Өзіңе айтам өмірім»)

Деген қанағатшыл ақын өмірдегі өз соқпағы жайында:

 Өмір дейтін шетсіз- шексіз бір алаң,

 Жолдары бар түзу, кейде бұралаң.

 Қайсысымен қай бағытта жүрсең де,

 Мен есіне шөліркетіп оралам –

 («Оқырманға сыр»)

дейді.

 Маған Нұралының адамсүйгіштігі, кішіпейілдігі мен ізетшілдігі ұнайды. Ол өзі білетін жандардың бойынан мейірім мен шапағатты, дарқандық пен адалдықты іздейді. Оның әр өлеңінен адамгершілігі мол, ақын жанын түсінетін, тағдыр – талайын бірге кешіскен сырлас достың көңілін қалдырмаған жолдастың, мұңдас жардың ізгілікті бейнесі елес береді.

 Бақытым сол - сендермен кездестім,

 Сендерсіз мен қас- өағымға төзбеспін.

 Маған шексіз қымбатсыңдар, адамдар,

 Бірің сезіп, бірің бәлкім, сезбессің,-

деп ағынан жарылған ақын айналасындағы адамдар бойынан жақсылықты көре біледі. Ақын ақтарыла жыр арнаған жандардың арасында ауызы дуалы ақын – жазушы да, «көк бұлбұл көмейіне ұя салған » әнші де, «жылқы айдап, сай- саланы сайрандаған» қарапайым еңбек адамы да бар. Ақын өлеңіне арқау болған тағдыр иелерін табыстыратын ортақ нәрсе «шаң тозаңға шалдырмаған жанарлары еді» еді. Адамды тану, оның бойындағы өзіндік қана қасиеттерін жарқырата паш ете білк де парасаттылық пен көрегенділікті талап етеді.

Х. Ерғалиев турсында:

 Тірліктің өсек – аяң, қаңқуларын

 Неғылсын дарқан жүрек, даңғыл дарын?

 Жамандар жерге кірер, егер Хамаң,

 Ақырса сілкіп тастап ақ дударын, -

деген бір шумақ өлеңнен абыз ақынның бар болмыс- бітімі көз алдымызға тұра қалады.

 Өз тұстасы М. Сатыбалдиев жайындағы мына бір шумақ ақынға берілген шынайы мінездеме іспеттес:

 Жоқ болатын оған адам аласы,

 Жоқ болатын ешкімменен таласы.

 Жек көретін жан- тәнімен ездерді,

 Саңлақ ақын- Сатыбалды баласы.

Нұралы ақын:

 Зеріксем мылжыңдардан саған тартам,

 Көруге қызыл тілдің құдыретін-

деп, ақынның аңсап жеткен, жанына жақын тұтқан жандардың бойынан шешендік пен тіл қадірін аспандатар зеректік пен зейінділікті, адамшылықты көремін. Ақын адамдар турасындағы ойларын:

 Айырмасы болмаса да пәлендей,

 Солай, солай, әр пенде әр әлемдей.

 Өмір тұтас жыр кітабы болғанда,

 Әрбір тағдыр сондағы әрбір өлеңдей,-

деп тұжырымдайды. Сол тағдыр иелерінің бірі өзім деп пайымдаймын да:

 «Күңгірт ойлар кейде кеп қоршағанда,

 Сілем құрып солардан шаршағанда» жанға жалау болар жырларын оқып, ақын айтқан «Кейде отырам пейіш боп төңірегім, Самалалы сәріммен тең реңім» дейтіндей күйге енемін.

 Қинала қоштасам да айналаммен,

 Мәңгілік табысамын айдаламмен.

 Содан соң зымыраған жылдарға еріп,

 Сарғайтар сағынышқа айналам мен- деген нар ақын Нұралының арамызда жоқтығы жанды жүдеткенімен, көңілдің кілтін табар жауһар жырлары өлеңсүйер қауымның қазынасына айналып үлгергені ақиқат.